เปิดเสรีประกันภัยไม่กระทบตลาดมารีน
เปิดเสรีประกันภัยไม่กระทบตลาดมารีน
6 พ.ย. 2553

เปิดเสรีประกันภัยไม่กระทบตลาดมารีน
นายอรรณพ พรธิติ ประธานคณะกรรมการประกันภัยทางทะเลและโลจิสติกส์ ประกันมารีน(มารีน) กล่าวว่า หากเปิดตลาดเสรีประกันภัยจะไม่ส่งผลกระทบต่อตลาดประกันภัยมารีน เนื่องจากปัจจุบันเป็นของตลาดข้ามชาติอยู่แล้ว เนื่องจากผู้ซื้อและผู้ขายสินค้าไปต่างประเทศ ได้ทำประกันภัยทางทะเลและขนส่งกับบริษัทต่างประเทศ แม้แต่ ผู้ซื้อสินค้าชาวไทย ที่สั่งสินค้าเข้ามาในไทย ยังซื้อประกันจากต่างประเทศ 
รวมถึง ประกันตัวเรือที่เดินทางไปต่างประเทศ ก็จะซื้อประกันภัยกับต่างประเทศ เพราะเสนอราคาเบี้ยประกันที่ดีกว่า ประกอบกับเรือขนาดใหญ่มีไม่มาก ส่วนเรือไทยความเสียหายมีน้อย ทำให้ไม่เป็นที่นิยมซื้อประกัน รวมถึงบริษัทประกันภัยไทยยังต้องพึ่งพาการประกันภัยต่อต่างประเทศ 
สำหรับ ประกันภัยอื่นๆ ที่เกี่ยวกับกับประกันภัยทางทะเล คือ การประกันขนส่งต่อเนื่อง ที่เชื่อมโยงกับรถบรรทุก เป็นส่วนที่ไทยจะได้ประโยชน์เต็มที่ เพราะขณะนี้กำลังเชื่อมโยงไปยังลาว เวียดนาม และขนส่งไปยังตอนใต้ของจีน เช่นทางเมืองคุณหมิง แต่ปัญหาคือ เบี้ยประกันภัยที่เก็บอยู่ในปัจจุบันไม่เพียงพอ 
นายอรรณพ กล่าวว่า ที่กังวลมากคือการดำรงเงินกองทุนตามระดับความเสี่ยงที่จะเกิดขึ้นในอีก 10 เดือนข้างหน้า ผู้ประกอบการจะต้องศึกษาถึงผลกระทบ และ ข้อกฎหมายที่เคยทำผิด ซึ่งเดิมอ้างว่าเป็นเรื่องการแข่งขันด้านการตลาด แต่นับจากนี้ไปคงอ้างไม่ได้ เพราะข้อบังคับต่างๆ จะมีความเข้มงวดมากขึ้น ทางการจะเข้าไปทำการตรวจสอบและบังคับใช้อย่างจริงจัง เดิมที่เคยผ่อนผัน ไม่เคยปรับ ต่อไปจะไม่ผ่อนผัน
ดังนั้น ผู้ประกอบการควรจะมีการปรับต้นทุนให้เพียงพอ เพื่อความอยู่รอด และแข่งขันกับการลงทุนในประเทศอาเซียนด้วยกันที่จะเริ่มขึ้นในปี ค.ศ.2015 หรือ พ.ศ.2558 ซึ่งประเทศสิงคโปร์ และ มาเลเซีย ได้สู่การค้าเสรีอาเซี่ยนแล้ว 
รวมถึง ความพร้อมด้านบุคลากรที่ประเทศไทยยังขาดนักคณิตศาสตร์ประกันภัย หากเทียบกับสิงคโปร์ ที่อยู่ใกล้กับประเทศไทย ยังมีความพร้อมด้านบุคลากรมากกว่าไทย ซึ่งถือเป็นเรื่องใหญ่มาก ในการที่จะสู้และแข่งขันกับต่างประเทศได้หรือไม่ได้